tartuNLP/wikipedia-smugri-20251201 huggingface dataset:
Killeri

Killeri (Killerjärven hevosurheilukeskus) on hevosurheilukeskus Jyväskylän Köhniöllä Kypärämäen kaupunginosan länsiosassa. Se sijaitsee yhdystie 6015:n varrella noin kolme kilometriä Jyväskylän keskustan länsipuolella. Killerin ravirata on valmistunut vuonna 1974. Se sijaitsee Killerjärven eli Killervän ympärillä.
Killerin suurimmat vuotuiset tapahtumat ovat toukokuussa juostava Killerin Eliitti sekä syksyisin järjestettävä Suomenhevosten Derby. Kuninkuusravit Killerin raviradalla on pidetty vuosina 1976, 1991, 2008 ja 2024.
Killerillä ajettiin myös Suomen MM-rallin yleisöerikoiskoe, jossa kaksi autokuntaa ajoi samaan aikaan. Ensimmäisenä vuonna, 2000, erikoiskoe ajettiin raviradan kaviouralla. Autot lähtivät puolen kierroksen erolla toisistaan. Myöhempien vuosien erikoiskokeet ajettiin rinnakkain, radalle tehtiin siltarakennelma ja kaviourasta poikkeavia mutkia.
Killerin ratavalmentajina ovat toimineet ainakin Kari Ahokas, Mikko Maunu, Kari Masalin, Juha Keskinen, Jarmo Savolainen, Aripekka Pakkanen, Pekka Vehviläinen, Jorma Pesonen, Kyösti Keskinen, Juha Keskinen, Osmo Itäranta ja Anssi Niininen.
Jackie Mason

Yacov Moshe Maza eli Jackie Mason (9. kesäkuuta 1928 Sheboygan, Wisconsin – 24. heinäkuuta 2021 Manhattan, New York) oli yhdysvaltalainen stand up -koomikko. Hän syntyi Wisconsinissa juutalaiseen perheeseen, ja hänestä tuli rabbi.
Mason keskittyi kuitenkin pian koomikonuraansa. Hän oli aktiivinen esiintyjä niin kotimaassaan kuin sen ulkopuolellakin. Vuonna 1992 hän sai Emmy-palkinnon vierailustaan rabbi Hyman Krustofskin roolissa "Simpsonit"-televisiosarjassa. Hän kuului One Jerusalem -järjestön perustajajäseniin.
Rajmond Debevec

Rajmond Debevec (s. 29. maaliskuuta 1963 Postojna) on slovenialainen kivääriampuja, maailmanmestari ja olympiavoittaja. Hän on myös Slovenian armeijan vääpeli.
Rajmond Debevec on saavuttanut olympialaisissa Sydneyssä 2000 50 m pienoiskiväärin asentokilpailussa kultaa ja Pekingissä 2008 pronssia sekä 50 m makuukilpailussa Lontoossa 2012 pronssia. Lisäksi hän on saavuttanut lukuisia MM-mitaleita, joista kirkkain on 300 m kiväärin asentokilpailun maailmanmestaruus Lahdessa 2002.
Pertti Roisko

Pertti-Juhani Roisko (13. elokuuta 1936 Viipuri – 29. syyskuuta 2021 Espoo) oli suomalainen näyttelijä.
Roisko toimi pitkään freelancer-näyttelijänä. Hän esiintyi vaihtelevasti eri teattereissa, muun muassa Tampereen Komediateatterissa ja Lahden kaupunginteatterissa. Hän vieraili kesäisin muun muassa Samppalinnan ja Imatran kesäteatterissa. Hän myös ohjasi näytelmiä.
Pertti Roisko näytteli 1950- ja 1960-luvun nuorisoelokuvissa. Hän näytteli muun muassa elokuvissa "Virtaset ja Lahtiset" (1959), "Rakas..." (1961) ja "Jengi" (1963). Hän ei myöhemmin enää näytellyt elokuvissa, mutta hän vieraili useissa televisiosarjoissa, muun muassa "Salatut elämät" (2004), "Hovimäki" (2003), "Vaimonsa mies" (2001–2002) ja Roba (2016)
Roisko oli vuosina 1961–1974 naimisissa Anitra Inveniuksen kanssa ja vuodesta 1978 lähtien Tarja Markuksen kanssa. Avioliitoista on yhteensä kolme lasta. Yksi näistä on turkulainen valokuvaaja ja graafinen suunnittelija Ville-Matias Roisko.
Oliver Wyman

Oliver Wyman (s. 20. heinäkuuta 1966 Mankato, Minnesota, Yhdysvallat) on yhdysvaltalainen ääninäyttelijä, joka käyttää myös nimeä Pete Zarustica. Hän on tehnyt enimmäkseen äänirooleja 4Kidsin tuotantoihin, kuten Sonic X, One Piece, Teini-ikäiset mutanttininjakilpikonnat ja Yu-Gi-Oh! GX. Turtles-sarjassa hän oli Fugitoidin ääniroolista. Lisäksi Wyman on ollut mukana useissa videopeleissä, kuten ", , , The Warriors" ja "" ja toiminut useiden äänikirjojen äänenä.
Esther Arroyo

Esther Arroyo Bermúdez (s. 29. maaliskuuta 1968 Cádiz, Andalusia, Espanja) on espanjalainen näyttelijä.
Arroyo on näytellyt monissa espanjalaisissa televisiosarjoissa kuten vuoden 2007 kahdessa osassa Serranon perhe -televisiosarjassa, jossa hän esitti Miriam-nimistä naista. 
Yksityiselämä.
Arroyo on ollut kolmesti naimisissa. Vuonna 2003 hän meni naimisiin Antonio Navajasin kanssa. Hänellä on aikaisemmista avioliitoista yksi lapsi Francisco Mayorin kanssa. Arroyo valittiin Miss Espanjaksi vuonna 1990. Hänellä on vuonna 2006 syntynyt Ainhoa-tytär. Arroyo on 177 senttimetriä pitkä.
Jews for Jesus

Jews for Jesus on lähetystyötä juutalaisten parissa tekevä kristillinen järjestö. Pääasiallisesti se pyrkii vakuuttamaan juutalaisväestöä Jeesuksen messiaanisuudesta.
Jews for Jesuksen perusti vuonna 1973 itse juutalaisuudesta baptismiin kääntynyt pappi Moishe Rosen. Järjestö on aktiivisella evankelioinnillaan herättänyt ristiriitaisia tunteita ja ollut mukana useammassakin oikeudenkäynnissä. Vuonna 2006 koomikko Jackie Mason syytti järjestöä nimensä väärinkäytöstä.
Vuonna 1996 Moishe Rosen väistyi järjestön johdosta. Hänen tilalleen astui David Brickner.
Moishe Rosen

Martin eli Moishe Rosen (12. huhtikuuta 1932 – 19. toukokuuta 2010) oli yhdysvaltalainen baptistipappi, joka perusti vuonna 1973 Jews for Jesus -järjestön. Hän syntyi juutalaisena, mutta kääntyi kristinuskoon ja alkoi levittää juutalaisyhteisöille sanomaa Jeesuksen messiaanisuudesta. Hän valmistui Northeastern Bible Collegesta.
Rosen työskenteli järjestönsä johtajana vuoteen 1996 ja jatkoi sen jälkeenkin aktiivista toimintaansa sen parissa.
Vuissens

Vuissens on kylä ja entinen kunta Sveitsissä, Fribourgin kantonin Broyen piirikunnassa, Estavayerin kunnassa. Kunnan pinta-ala oli 5,62 neliökilometriä ja asukkaita siellä oli 228 (31.12.2012).
Vuissens ja kuusi muuta Neuchâtelinjärven kaakkoispuolen kuntaa – Bussy, Estavayer-le-Lac, Morens, Murist, Rueyres-les-Prés ja Vernay Teil – yhdistettiin Estavayerin kunnaksi vuoden 2017 alussa.
Vuissens on Fribourgin kantonin ja Estavayerin kunnan eksklaavi, sillä se sijaitsee kokonaan erossa varsinaisesta kantonista ja muusta kunnasta, ja on Vaud’n kantonin ympäröimä. Vuissensin naapurikunnat ovat Démoret luoteessa, Champtauroz koillisessa, Valbroye idässä ja Montanaire etelässä.
Kunnasta on matka-aikaa Yverdon-les-Bainsiin 15 minuuttia, Lausanneen ja Fribourgiin 30 minuuttia ja Berniin 45 minuuttia.
Ensimmäinen maininta paikkakunnasta on 1100-luvulta. Tuolloin paikkakunta tunnettiin nimellä "Guicens". 1200-luvulla paikkakunta oli nimeltään "Vicens". Vuonna 1403 nimi oli "Vuicens", vuonna 1453 "Wicens" ja vuonna 1464 "Wissens" ja "Vuiscens". Nykyinen "Vuissens"-nimi tuli käyttöön vuonna 1578.
Meksikon ralli 2008

Meksikon ralli 2008 (virallisesti 5. Corona Rally Mexico 2008) oli Rallin MM-sarjan kauden 2008 kolmas osakilpailu, joka ajettiin 28. helmikuuta – 2. maaliskuuta Léonissa. Rallissa ajettiin yhteensä 20 erikoiskoetta.
Rallin voitti ranskalainen Sébastien Loeb, toinen oli australialainen Chris Atkinson ja kolmas suomalainen Jari-Matti Latvala. Juniorit voitti ensi kertaa urallaan ranskalainen Sébastien Ogier.
Nurmijärvi (Lieksa)

Nurmijärvi on kylä Lieksan pohjoisosassa, Suomen itärajalla. Kylän kautta kulkee seututie 524.
Nurmijärvellä sijaitsevat Jongunjoen ja Änäkäisten ulkoilu- ja retkeilyalueet, jotka ovat erityisesti kalastajien suosiossa.
Nurmijärvellä sijaitsee Jongunjoen rajaseutukirkko, jonka on piirtänyt arkkitehti Rafael Blomstedt. Kirkko vihittiin käyttöön 18. heinäkuuta 1948. Kirkkosalissa on noin 50 istuinpaikkaa. 
Kylän keskustassa on kahvila/baari.
Empresa de Cervejas da Madeira

Empresa de Cervejas da Madeira on portugalilainen, Madeiran saarella toimiva panimo ja virvoitusjuomatehdas.
Coral on panimon olutmerkki. Juomatehdas valmistaa myös monia muita alkoholi- ja virvoitusjuomia, kuten Brisa ja Atlântida. Coral-olut tuotiin markkinoille vuonna 1969, ja se on vuosien mittaan saavuttanut kansainvälisessä Monde Selection -kilpailussa 15 kultamitalia. Coralin päämarkkina-alue on Madeiran saari, mutta sitä myydään myös sekä Manner-Portugalissa että tuontioluena Britanniassa, Australiassa sekä Angolassa.
Empresa de Cervejas da Madeira -panimon pääomistajana on sukuyhtiö Pestana Group 68 prosentin enemmistöosuudella.
Iso verenkierto

Iso verenkierto eli systeeminen verenkierto () on verenkierron se osa, jossa pienen verenkierron sydämelle tuoma hapekas veri kulkee sydämen vasemmasta kammiosta aortan, muiden valtimoiden, hiussuoniverkoston ja laskimoiden läpi käyden joka puolella ruumista ja palaa vähähappisena sydämen oikeaan eteiseen. Hapekas veri luovuttaa soluille happea sekä ravintoaineita ja kuljettaa solujen tuottaman hiilidioksidin pois vähähappisena verenä. Sydämen oikeaan eteiseen palattuaan veri jatkaa pienen verenkierron kautta keuhkoihin, jossa se luovuttaa hiilidioksidin ja ottaa tilalle happea.
Edie Falco

Edith "Edie" Falco (s. 5. heinäkuuta 1963, Brooklyn, New York) on yhdysvaltalainen näyttelijä. Hänet tunnetaan ehkä parhaiten Carmela Sopranon roolista televisiosarjassa "Sopranos".
Tausta ja ura.
Falco syntyi taiteellisille vanhemmille New Yorkin Brooklynissa. Hänellä on isänsä puolelta italialaisia ja äitinsä puolelta ruotsalaisia sukujuuria. Neljävuotiaana hän muutti perheensä kanssa Long Islandiin, missä hän kasvoi työväenluokkaisissa kaupunginosissa. Falco opiskeli high schoolin jälkeen näyttelemistä New Yorkin osavaltionyliopistossa ja valmistui vuonna 1986.
Näyttelijänuransa alussa Falco esiintyi elokuvissa, minkä ohella hän elätti itseään tarjoilijana ja esiintymällä syntymäpäiväjuhlissa. Hän alkoi näyttelemään televisiossa, jossa hän menestyi paremmin. Hän sai roolin televisiosarjassa "Kylmä rinki" ja herätti suorituksellaan David Chasen huomion, joka tarjosi hänelle roolia "Sopranos"-sarjassa. Falco voitti Carmela Sopranon roolista kolme Emmy-palkintoa, kaksi Golden Globe -palkintoa ja viisi Screen Actors Guild -palkintoa. Myöhemmin hän esitti Jackie Peytonin roolia televisiosarjassa "Nurse Jackie", josta hän voitti neljännen Emmy-palkintonsa.
Falco on esiintynyt televisiosarjojen ja elokuvien ohella myös teatterissa ja ollut mukana Broadway-tuotannoissa. Hän oli Tony-palkinnon ehdokkaana roolisuorituksestaan näytelmässä "The House of Blue Leaves" (2011).
Henkilökohtainen elämä.
Uskonnoltaan Falco on buddhalainen. Hänellä on kaksi adoptiolasta.
Sardinian ralli 2008

Sardinian ralli 2008 (virallisesti 5. Rally d’Italia Sardegna 2008) oli Rallin MM-sarjan kauden 2008 kuudes osakilpailu, joka ajettiin Olbian ympäristössä 16.-18. toukokuuta. Rallin voitti Sébastien Loeb, jolle voitto oli uran 40. josta hänet palkittiin Abu Dhabi Spirit of the Rally -palkinnolla. Toinen oli Mikko Hirvonen ja kolmas Jari-Matti Latvala. Junioreissa Sebastien Ogier ei jatkanut voittoputkeaan, vaan voiton otti puolalainen Michal Kosciuszko. Rallissa ajettiin 17 EK:ta.
Theism, Atheism and Big Bang Cosmology

Theism, Atheism and Big Bang Cosmology on Oxford University Pressin vuonna 1993 julkaisema kirja, jossa kristitty filosofi William Lane Craig ja uskonnoton filosofi Quentin Smith esittävät keskustelupuheenvuoroja koskien alkuräjähdystä ja sen merkitystä jumaluskolle tai jumalattomuudelle. Osa kirjan aineistosta on ilmestynyt aikaisemmin artikkeleina filosofisissa aikakausjulkaisuissa. Kirjoittajat käsittelevät myös Stephen Hawkingin kvanttikosmologiaa, jonka tämä teki tunnetuksi kansantajuisessa kirjassaan "Ajan lyhyt historia" vuonna 1988. 
Craig väittää, että menneisyys ei ole ollut ääretön, ja kaikkeuden on luonut jumala. Smith väittää, että alkuräjähdys on ristiriidassa jumalauskon kanssa ja että alkuräjähdyksellä ei todennäköisesti ole syytä. Menneisyys on Craigin mielestä voinut olla äärellinen tai ääretön, ja asian vahvistaminen vaatii kokemusperäistä tutkimusta.
Ralph Klein

Ralph Klein ( 29. heinäkuuta 1931 Berliini, Saksa − 7. elokuuta 2008 Tel HaShomer) oli israelilainen koripalloilija ja koripallovalmentaja.
Klein syntyi Berliinissä, silloisessa Weimarin tasavallassa varakkaaseen Unkarin juutalaiseen perheeseen, joka palasi Budapestiin ennen toisen maailmansodan alkua. Klein selvisi holokaustilta. Hänen perheestään vain isä kuoli Auschwitzin keskitysleirillä.
Sodan jälkeen Klein aloitti 16-vuotiaana jalkapalloilun, mutta vaihtoi myöhemmin koripalloon. Ennen muuttoaan Israeliin vuonna 1951 hän pelasi Unkarin mestaruussarjaa. Armeijan käytyään hän liittyi Maccabi Tel Aviviin, jossa hän pelasi yli 160 ottelua tehden 2 701 pistettä. Hän voitti Israelin mestaruuden kahdeksan kertaa ja cupin kuudesti. Hän pelasi myös 68 maaottelua Israelin joukkueessa.
Valmennusuransa Klein aloitti vuonna 1964. Vuonna 1970 hänet nimettiin Maccabin valmentajaksi, jossa hän valmensi seuran edustusjoukkueen 14 Israelin mestaruuteen ja Euroopan-mestaruuteen vuonna 1977. Hän valmensi maajoukkueen EuroBasketin hopealle vuosina 1979 ja 1981 sekä kuudennelle sijalle vuonna 1983. Samana vuonna hän siirtyi valmentamaan Saksan maajoukkuetta ja BSC Saturn Kölniä, joissa hän toimi vuoteen 1985. 
Vuonna 2007 Kleinilla havaittiin paksusuolen syöpä, joka aiheutti hänen kuolemansa 7. elokuuta 2008.
Philip Stone

Philip Stone (14. huhtikuuta 1924 Leeds – 15. kesäkuuta 2003) oli brittiläinen näyttelijä. Hänen mieleenpainuvimmat roolinsa olivat Stanley Kubrickin elokuvissa "Kellopeliappelsiini" (1972), "Barry Lyndon" (1975) ja "Hohto" (1980). Hänellä oli myös pieni rooli kapteeni Philip Blumburtina elokuvassa "Indiana Jones ja tuomion temppeli" (1984) sekä cameorooli James Bond -elokuvassa "Pallosalama" (1965).
Stone on Joe Turkelin ohella ainoa, joka on esiintynyt Kubrickin elokuvissa kolmesti.
Turkish Airlinesin lento 1476

Turkish Airlinesin lento 1476 kaapattiin 3. lokakuuta 2006. Turkkilainen Hakan Ekinci kaappasi Tirana–Istanbul-reitillä lentäneen koneen Kreikan ilmatilassa Thessalonikin yläpuolella. Koneessa oli 107 matkustajaa ja 6 miehistönjäsentä. Ensin ilmoitettiin kahdesta kaapparista, mutta myöhemmin kaappari ilmoitti olevansa yksin.
Pommiksi väittämällään paketilla uhannut Ekinci ilmoitti haluvansa lentää Roomaan paavin puheille, mutta Italian ja Kreikan ilmavoimien F-16-hävittäjät saattoivat koneen laskeutumaan Brindisiin, Italian eteläkorkoon Adrianmeren rannalle. Kukaan ei vahingoittunut kaappauksen yhteydessä, ja Italian viranomaiset vangitsivat Ekincitin. Turkish Airlinesin kone palasi Istanbuliin 4. lokakuuta.
Kaappaus tapahtui juuri ennen paavi Benedictus XVI:n Turkin vierailua 28. marraskuuta – 1. joulukuuta, johon se julkisuudessa kytkettiin. Kaappauksen todelliseksi syyksi kuitenkin osoittautui, että Ekinci halusi poliittisen turvapaikan Italiasta.
Myöhemmin Ekinici kertoi Italian tiedotusvälineille, että hän oli kirjoittanut kirjeen paaville ja sanonut, ettei halua kristittynä palvella Turkin islamilaisessa asevelvollisuusarmeijassa.
Tunturikurjenherne

Tunturikurjenherne ("Astragalus alpinus") on matalakasvuinen, monivuotinen, ruohovartinen hernekasvi.
Ulkonäkö.
Tunturikurjenherneen korkeintaan muutaman kymmenen senttimetrin pituiset varret kasvavat pääjuuresta säteittäin ja haaroittuen eri suuntiin. Varret ovat rentoja, mutta kohenevia. Lehdet ovat parilehdykkäisiä ja päätöparisia. Noin senttimetrin pituisia, pitkänomaisia, soikeahkoja, tylppäkärkisiä lehdyköitä on lehdessä 6–12 paria. Kukinnot ovat 5–10 cm pitkien, pystyjen, lehtihangoista lähtevien perien päissä olevia terttuja. Terttu on muodoltaan pyöreähkö, ja siinä on 5–15 kukkaa. Kukat ovat vajaan puolentoista senttimetrin pituisia. Teriö on enimmäkseen vaalea, mutta terälehtien, varsinkin venhon, kärkiosat sinertävän violetit. Verhiö on mustakarvainen. Palot ovat riippuvia ja mustakarvaisia.
Levinneisyys.
Tunturikurjenherne kasvaa pohjoisen pallonpuoliskon tundralla ja havumetsävyöhykkeen pohjoisosassa Skandinaviasta itäisimpään Siperiaan ja Kamtšatkan niemimaalle sekä Pohjois-Amerikassa Alaskasta Newfoundlandiin. Vuoristoissa esiintymisalue ulottuu etelämmäs, Kalliovuorilla jopa New Mexicoon asti. Lisäksi Euraasian eteläisemmissä vuoristoissa Pyreneillä, Alpeilla, Karpaateilla, Kaukasuksella ja Altailta Baikaljärvelle on erillisiä esiintymisalueita.
Suomessa tunturikurjenherne esiintyy yleisenä Keski- ja Pohjois-Lapissa tuntureilla kangasmaastossa, niityillä ja kallioilla, erityisesti paljakan alaosassa ja koivuvyöhykkeellä. Metsävyöhykkeellä se kasvaa hiekkaisilla joen rannoilla. Se kasvaa myös hiekkaharjuilla, ja niillä sitä esiintyy paikoitellen koko Suomessa, paitsi Suomenselällä ja sen länsipuolisilla alueilla Pohjanmaalla, Satakunnassa ja Varsinais-Suomen pohjoisosassa. Myöskään Salpausselän ja Suomenlahden välisellä savikkoalueella sitä ei tavata. Joskus se siirtyy harjuilta hiekkakuoppiin ja tien varsille.
Jordanian ralli 2008

Jordanian ralli 2008 (virallisesti "1. Jordan Rally") oli Rallin MM-sarjan kauden 2008 viides osakilpailu, joka ajettiin 25.–27. huhtikuuta 2001. Kilpailun keskuspaikka oli Ammanissa ja kilpailussa oli 22 erikoiskoetta.
Kilpailu oli ensimmäinen Jordaniassa järjestetty MM-tason ralli. 
Rallin voitti kauden avausvoittoonsa ajanut Mikko Hirvonen, toinen oli Daniel Sordo ja kolmas Chris Atkinson. Juniorit voitti toisen kerran peräkkäin Sébastien Ogier.
Richard Burns Rally

Richard Burns Rally on Warthog Gamesin kehittämä ja SCi Gamesin julkaisema ajo- ja simulaatiopeli. Peli on julkaistu vuonna PlayStation 2:lle, Windowsille ja Xboxille.
Peli on nimetty rallin maailmanmestarin Richard Burnsin mukaan.
Pelaaminen.
Peli tavoittelee korkealle vietyä realismia. 
Alkuperäispelissä on neljä erilaista pelitilaa (Windows-versioon on kehitetty jälkikäteen myös verkkopeli), kuusi rallia (mukana Arctic Lapland Rally) ja kahdeksan autoa.
Kehitys.
Pelin kehitti Helsingborgissa sijaitseva 15 hengen ryhmä. Ryhmä teki aiemmin pienen budjetin ajopelejä nimellä Atod Games (Atod Software) ennen kuin brittiläinen Warthog Games osti sen. Hieman ennen ostoa SCi Games oli tehnyt sopimuksen rallipelin kehittämisestä, jolla voisi kilpailla suositun Colin McRae Rally -sarjan kanssa. Fysiikan kehityksesta vastannut Eero Piitulainen ei ollut aiemmin työskennellyt vastaavassa projektissa ja hänet palkattiin heti tehtyään tekniikkademon. Kehittäjillä oli kova kiinnostus simulaatioita kohtaan, mutta SCi Games ei täysin ollut tietoinen mitä kehittäjät tavoittelivat vaan SCi näkemys oli eri mitä simulaatiolla tarkoitettiin. Ominaisuuksia lisättiin peliin vaiheittain sovittujen tavoitteiden ohella. Ralliopettaja Simon Redhead tunsi Richard Burnsin ja lensi hänen sijaan testaamaan simulaatiota Ruotsissa. Redhead sai kontakteiltaan oikeita arvoja renkaille, jarruille, jousitukselle ja niin edelleen. Fysiikkaa korjattiin testauksen yhteydessä heti paikan päällä ja toistettiin. Peliin mallinnettiin rallikoulu Englannissa sijaitsevan paikan mukaan ja Japanin julkaisua varten peliin lisättiin paljon helpompi arcade-moodi. SCi myös halusi peliin ajoavusteet helpottamaan peliä.
Vastaanotto.
Peliä on sanottu yhdeksi parhaimmista rallipeleistä ja usein mainitaan pelin realistisuus yhdistettynä armottomaan ajofysiikkaan. Kriitikot ovat kuitenkin arvostelleet pelin vaativuutta.
PC Gamer -lehti antoi pelille arvosanaksi yhdeksän pistettä kymmenestä. "Edge"-lehti antoi pelille seitsemän pistettä. 
Game Rankings -sivustolla pelin Windows-versiolla on 80% arvosana, kun taas PlayStation 2 ja Xbox versioiden arvosanat ovat 75.14% ja 66.88%.
Games Radar -sivustolla peli sai 3,5 tähteä viidestä. Peliä sanottiin liian epäystävälliseksi jos ei ole todella omistautunut rallipeleille.
Julkaisu.
SCi ilmoitti marraskuussa 2003 pelin tulevan Windowsille, PlayStation 2:lle ja Xboxille.
Peli julkaistiin Isossa-Britanniassa, Saksassa ja Ranskassa 3. syyskuuta 2004. Muissa Euroopan maissa peli julkaistiin pian tämän jälkeen.
Harrastustoiminta.
Peliin on julkaistu harrastajien toimesta modeina uusia autoja ja erikoiskokeita sekä muutettu fysiikkamallinnusta. Vielä vuonna 2019 RBR on yksi aktiivisimmin pelatuista rallipeleistä hyvän ajotuntumansa ja laajat mahdollisuudet antavan muokattavuutensa ansiosta. Suomessa on laaja kulttuuri RBR:n ympärillä, ja pelissä on järjestetty useita palkintosarjoja. Esimerkiksi modaustiimi nimeltä BTBfin on tehnyt lukuisia erikoiskokeita Suomesta.
Adiel Havasto

Adiel Havasto (ent. Hyden; 8. kesäkuuta 1896 Reisjärvi – 15. kesäkuuta 1975 Helsinki) oli suomalainen jääkäriluutnantti. Hänen vanhempansa olivat maanviljelijä Juho Hyden ja Emma Maria Herranen. Hänet vihittiin avioliittoon vuonna 1921 Karin Astrid Sofia Hacklinin kanssa.
Opinnot.
Havasto kävi kansakoulun ja monttöörikoulun Hyökkäysvaunurykmentissä vuonna 1923 sekä suoritti itämerenlaivurin tutkinnon Merenkulkuhallituksessa vuonna 1933. Konemestarikurssin Helsingin teollisuuskoulussa hän suoritti vuonna 1934.
Jääkärikausi.
Tämä kansakoulun käynyt liikeapulainen liittyi vapaaehtoisena Saksassa sotilaskoulutusta antavaan jääkäripataljoona 27:n pioneerikomppaniaan 2. joulukuuta 1915 ja otti osaa asemasotaan Misse-joella ja Riianlahden rannikkoasemissa, Schmardenin hyökkäykseen sekä Aa-joen talvitaisteluihin.
Suomen sisällissota.
Havasto astui 11. helmikuuta 1918 Suomen armeijan palvelukseen jefreitterinä ja saapui 25. helmikuuta 1918 jääkärien pääjoukon mukana Vaasaan, missä hänet määrättiin 3. Jääkärirykmentin esikuntaan taistelukuormaston johtajaksi. Hän otti osaa sisällissodan taisteluihin Tampereella ja Viipurissa.
Sisällissodan jälkeinen aika.
Havasto palveli sisällissodan jälkeen edelleen 3. Jääkärirykmentissä, jonka nimi muuttui ensin Savon jääkärirykmentti n:o 3:ksi ja myöhemmin Uudenmaan rykmentiksi. Rykmentissä hän toimi komppanianvääpelinä eri komppanioissa ja siirtyi 30. syyskuuta 1922 asentajaksi Hyökkäysvaunurykmenttiin, josta hänet siirrettiin 1. lokakuuta 1924 hallipäälliköksi Ilmailukomppaniaan ja edelleen 1. lokakuuta 1925 autonkuljettajaksi Autopataljoonaan sekä 1. tammikuuta 1926 alkaen Ilmailutelakalle magneeton korjaajaksi. Hän toimi viilaajana lentokonetehtaalla vuosina 1927–1929, kunnes hänet siirrettiin 1. syyskuuta 1929 koneenkäyttäjäksi Maalentokouluun ja 16. syyskuuta 1930 alkaen Santahaminan merilentoasemalle.
Talvi- ja jatkosota.
Talvisodan sytyttyä Havasto palveli edelleen samassa joukossa, mistä hänet siirrettiin välirauhan aikana Ilmasotakoulun varastonhoitajaksi ja edelleen Lentovarikon vastaanottohallin päälliköksi. Jatkosodan puhjettua hänet komennettiin joukkueenjohtajaksi, huolto- ja lähettiupseeriksi Panssaripataljoonaan, jonka mukana otti osaa Tuulosjoen taisteluun, missä haavoittui 4. syyskuuta 1941. Hän osallistui jatkosodassa myös taisteluihin Karhumäessä, Poventsassa ja Syvärillä. Vuonna 1942 hänet siirrettiin Itä-Karjalan Sotilashallinnon esikuntaan Autokomppanian päälliköksi ja edelleen Autokoulun ja -korjaamon johtajaksi, mistä tehtävästä hänet siirrettiin myöhemmin 48. Kuljetuselimen autoupseeriksi, missä tehtävässä hän palveli sodan loppuun saakka.
Sotien jälkeinen aika.
Havasto palveli sotien jälkeen 5. Armeijakunnan moottoriajoneuvojen järjestelykeskuksen päällikkönä vuosina 1944–1945, josta hänet siirrettiin 4. Autokomppanian joukkueenjohtajaksi ja komppanianpäällikön viransijaiseksi. Armeijan vakinaisesta palveluksesta hän erosi vuonna 1946 ja siirtyi sen jälkeen konemestariksi eri kauppalaivoihin sekä henki- ja palovakuutusasiamieheksi. Hän toimi myös Marjaniemen Kiinteistönomistajat ry:n johtokunnan jäsenenä ja rahastonhoitaja vuodesta 1949 lähtien.
It’s Five O’Clock Somewhere

It’s Five O’Clock Somewhere on Guns N' Rosesin kitaristi Slashin perustaman Slash's Snakepit -yhtyeen debyyttialbumi.
Bjarne Andersson

Bjarne Lennart ”Ödeshögarn” Andersson (28. huhtikuuta 1940 – 12. elokuuta 2004) oli ruotsalainen maastohiihtäjä, joka kilpaili vuodesta 1964 vuoteen 1973. Hän voitti olympiahopeaa vuoden 1968 talviolympialaisissa Grenoblessa 4 × 10 km viestissä ja sijoittui kuudenneksi 15 km kilpailussa. Andersson voitti myös Ruotsin maastohiihtomestaruuden 30 km:n matkalla vuonna 1966 ja 15 km:n matkalla vuonna 1968. Vaasa-hiihdossa Andersson sijoittui toiseksi 1965 ja 1971 sekä neljänneksi 1965 ja 1968.
Bjarne Andersson oli myös kestävyysjuoksija ja menestyi erityisesti maastojuoksussa. Hän voitti Ruotsin maastojuoksumestaruuden lyhyellä matkalla (4 km) vuosina 1969 ja 1973 sekä pitkällä matkalla (12 km) vuonna 1970. Hän oli yleisurheilumaaotteluedustaja Suomea ja Kanadaa vastaan. Andersson voitti kolme Ruotsin mestaruutta maastossa ja sijoittui kolmanneksi Lidingöloppetissa vuonna 1967. Hänen ennätyksensä radalla olivat 5 000 metrillä 14.17,8 ja 10 000 metrillä 29.54,2, puolimaraton 1.07,47 ja maraton 2.27,41. Maratonennätyksensä hän saavutti 46-vuotiaana vuonna 1986.
Uransa jälkeen Bjarne Andersson toimi Ruotsin hiihtojoukkueen päävalmentajana vuosina 1976–1980. Hän toimi Ruotsin TV:n asiantuntijakommentaattorina vuosina 1983–1987.
Kristian Sohlberg

Kristian Sohlberg (s. 15. maaliskuuta 1978 Espoo) on suomalainen ralliautoilija, joka on osallistunut kolmeenkymmeneen WRC-kilpailuun.
Ura.
Sohlberg osallistui ensimmäiseen rallikilpailuunsa 1997. Seuraavana kautena Kristian osallistui nuorten SM-sarjaan, jossa hän sijoittui debyyttikaudellaan kolmannelle sijalle. Kaudet 98-01 Sohlberg ajoi N-ryhmässä suomenmestaruudesta saavuttaen pronssimitalin viimeisellä kaudellaan. 2002 Kristian Sohlberg siirtyi tuotantoautojen MM-sarjaan, jossa hän hävisi niukasti kultamitalin. Seuraavaksi kaudeksi kuljettaja pääsi Mitsubishin tehdaskuljettajaksi tallitoverinaan Gilles Panizzi. Kauden kilpailuissa Sohlberg ei päässyt kertaakaan maaliin asti - tilille kaudesta jäi kuusi keskeytystä. 2005 hän voitti N-ryhmän SM-pronssia voittaen yhden osakilpailun, Tampereella ajetun Pirellin Rallin. Kaudella 2008 Sohlberg ajoi rallin SM-sarjaa. Hän sijoittui kerran viidenneksi ja kerran kahdeksanneksi.
Sitruunapippuri (yhtye)

Sitruunapippuri oli suomalainen elektronista ja pop-musiikkia esittävä yhtye. Yhtye oli alun perin DDT-niminen popryhmä, joka esitti englanninkielistä musiikkia.
Yhtyeen tunnetuimpia kappaleita on muun muassa ”Mä haluun lentää”, ”Aurinkomaa”, ”Kesäkissa” ja ”Kahdestaan”, joka on käännöskappale ruotsalaisen artistin Harpon kappaleesta ”Moviestar” (1975).
Yhtye julkaisi elokuussa 1997 studioalbuminsa "Sitruunapippuri", joka jäi yhtyeen lyhyen elinkaaren ainoaksi.
Milutin Milanković

Milutin Milanković (; 28. maaliskuuta 1879 – 12. joulukuuta 1958 Belgrad) oli serbialainen insinööri ja matemaatikko, joka muotoili nykyisin yleisesti hyväksytyn teorian jääkausien syistä. Sen mukaan Maan akselin ja radan pitkäjaksoiset muutokset aiheuttavat jääkausia.
Milanković syntyi Daljin kylässä Osijekin lähellä silloisessa Itävalta-Unkarissa. Hän valmistui Wienin teknisestä instituutista ja väitteli vuonna 1904. Hän suunnitteli betonirakenteita.
Vuonna 1909 Milankovićista tuli soveltavan matematiikan professori Belgradin yliopistoon. Pian hänen muutettuaan Belgradiin syttyi ensin Balkanin sota ja sitten ensimmäinen maailmansota, jonka aikana juuri avioitunut Milanković joutui internoiduksi ensin Nezsideriin ja myöhemmin Budapestiin, mutta hän sai työskennellä Budapestin kirjastossa. Milankovićia alkoi kiinnostaa sovellusalueena meteorologia, etenkin Auringon säteilyn vaikutus Maan ilmastoon. Hän julkaisi ensimmäisen artikkelinsa aiheesta vuonna 1920.
1950-luvulla Milankovićin ajatukset jääkausien syistä olivat epäsuosittuja. Vasta 1960- ja 1970-luvuilla valtamerten syväkairauksista tehdyt tutkimukset paljastivat ilmaston vaihtelevan jaksollisesti suureksi osaksi Milankovićin ennustamalla tavalla.
Milanković oli kiinnostunut tieteen popularisoinnista. Hän kirjoitti vuosien ajan yleistajuista tiedepalstaa serbialaiseen lehteen. Kolumnit julkaistiin myöhemmin kirjana.
Milanković laati myös ortodoksisille kirkoille ehdotuksen uudeksi kalenteriksi, joka olisi jopa tarkempi kuin länsimaissa käytetty gregoriaaninen kalenteri. Nykyisin ja aina vuoteen 2800 saakka sen mukaiset päivämäärät ovat kuitenkin yhdenmukaiset gregoriaanisen kalenterin kanssa Kalenteri tunnetaan nimellä korjattu juliaaninen kalenteri tai myös "Milankovićin kalenteri", ja se on tullut käyttöön joissakin ortodoksisissa kirkkokunnissa.
Ashtabulan piirikunta

Ashtabulan piirikunta on piirikunta Ohiossa, Yhdysvalloissa, jonka suurin kaupunki on Ashtabula ja hallintokeskus on Jefferson. Piirikunnassa asuu runsaasti amerikansuomalaisia.
Maantiede.
Ashtabula on pinta-alaltaan suurin Ohion piirikunnista. Sen naapuripiirikuntia ovat Trumbull etelässä, Geauga lounaassa, Lake lännessä ja Pennsylvanian puolella piirikunnat Crawford ja Erie sekä Kanadan puolella Elginin ja Norfolkin piirikunnat.
Väestö.
Piirikunnassa oli vuoden 2010 väestönlaskennassa 101 497 ihmistä Etniset ryhmät jakautuvat valkoisiin, joita on 92,7 %, afrikkalais-amerikkalaisiin (3,5 %), alkuperäisamerikkalaisiin (0,2 %) ja aasialaisiin (0,4 %).
Liikenne.
Piirikunta omistaa pienen Northeast Ohio Regional Airport -lentokentän 15 kilometrin päässä Ashtabulan keskustasta.
Édouard Jean-Marie Stephan

Édouard Jean-Marie Stephan (31. elokuuta 1837 Sainte‐Pezenne, Deux‐Sèvres – 31. joulukuuta 1923 Marseilles) oli ranskalainen astronomi. Hän toimi vuodesta 1867 vuoteen 1907 Marseillen observatorion johtajana. Vuonna 1866 Stephan löysi asteroidit 89 Julia ja 91 Aegina. Vuonna 1877 hän löysi nimeään kantavan galaksijoukon, Stephanin kvintetin.
Silokampela

Silokampela ("Scophthalmus rhombus") on piikkikampeloiden (Scophthalmidae) heimoon kuuluva litteä, soikeanmuotoinen kalalaji, jonka silmät ovat vasemmalla kyljellä. Laji havaittiin Suomen vesillä ensimmäisen kerran heinäkuussa 2008.
Koko ja ulkonäkö.
Silokampela voi kasvaa Atlantissa 70 cm pitkäksi, Itämeressä harvoin yli 35 cm. Sen pohjaväri on vaalean vihertävänruskea, ja sitä kirjovat tummemmat pilkut. Sukulainen piikkikampela on pyöreämpi ja sen pinta on piikkikyhmyjen peitossa. 
Levinneisyys ja elinympäristö.
Silokampelaa tavataan Atlantilla Norjasta Marokkoon, sekä Itämeren länsi- ja eteläosissa, satunnaisesti pohjoisempanakin. Silokampela ei voi lisääntyä Suomen rannikon murtovedessä, sillä mäti tarvitsee kehittyessään suolaisempaa vettä.
Silokampela elää yleensä lähellä hiekkaista merenpohjaa.
Stephanin kvintetti

Stephanin kvintetti on viiden galaksin muodostama galaksijoukko Pegasuksen tähtikuviossa. Galaksiryhmä on nimetty löytäjänsä, ranskalaisen Édouard Jean-Marie Stephanin mukaan.
Galaksijoukkoon kuuluvat galaksit NGC 7317, NGC 7318A, NGC 7318B, NGC 7319 ja NGC 7320. Galaksit NGC 7317:stä NGC 7319:ään muodostavat tiiviin, vuorovaikutteisen ryhmän. Keskinäisen painovoiman takia galaksien spiraalirakenne on epämuodostunut.
Stephan laski aluksi NGC 7320:n mukaan kvintettiin, mutta myöhemmin on huomattu sen vain sattuneen tielle. Sen punasiirtymä (790 km/s) on paljon pienempi kun muilla kvintetin galakseilla (lähes 6600 km/s). Koska avaruudessa punasiirtymä on verrannollinen etäisyyteen, on NGC 7320 vain etualalla oleva kohde, jonka etäisyys maasta on "vain" 39 miljoonaa valovuotta, kun muilla kvintetin galakseilla etäisyys on 210–340 miljoonaa valovuotta. Kvintetissä on silti edelleen viisi galaksia, kun nykyään 7320C lasketaan kuuluvaksi siihen.
James Webb -avaruusteleskoopin ottamat kuvat Stephanin kvintetistä julkaistiin 12. heinäkuuta 2022.
Teko

Teko oli suomalainen Valtion tietokonekeskuksen (VTKK) ja Kielikoneen kehittämä ja julkaisema tekstinkäsittelyohjelma.
Teko oli 1980-luvun lopulla laajassa käytössä Suomen julkishallinnossa, kouluissa ja yliopistoissa.
Historia.
Ohjelmasta oli tehty prototyyppejä jo 1970-luvun lopussa, mutta ensimmäiset varsinaiset toimivat versiot Tekosta kehitettiin 1980-luvun alussa Televa TDS-8- ja Mikko 3 -pientietokoneille, VTKK:n tavukoodiksi käännettävällä FAS-ohjelmointikielellä FASOS-käyttöjärjestelmälle, joskin näitä Tekon versioita ei varsinaisesti myyty erikseen, vaan ne kuuluivat järjestelmätoimituksiin. Teko II sovitettiin MS-DOS-käyttöjärjestelmälle IBM-yhteensopiviin mikrotietokoneisiin, ja oli suunniteltu tuotteistettavaksi. Teko III (3.0) oli viimeinen versio, joka oli kirjoitettu FAS-kielellä. Teko 3.1, joka julkaistiin 1986, oli koodattu uudelleen x86-Assembler-kielellä. Samana vuonna Teko 3.1 yhdistettiin Kielikoneen Morfo-oikolukuohjelmiston kanssa, ja näitä osia myytiin yhdessä nimellä TekoPlus. Teko 4.0 pohjautui VAX/VMS-ympäristöön tehtyyn sovitukseen, joka oli kirjoitettu C-kielellä. Suomen oikeuslaitos käytti Tekoa vielä 2000-luvulla.
Tiedostomuoto.
Tiedostot voi Tekossa tallettaa Tekon omassa muodossa tai kahdessa eri tekstimuodossa (kovilla tai pehmeillä rivinvaihdoilla, IBM-skandit).
Fredrik Strømstad

Fredrik Strømstad on (s. 20. tammikuuta 1982) norjalainen jalkapalloilija, jonka seura on heinäkuusta 2008 alkaen ranskalainen Le Mans UC. Hän pelasi koko junioriuransa sekä vuodesta 2002 saakka miesten edustusjoukkueessa synnyinkaupungissaan Kristiansandissa IK-Start -joukkueessa, kunnes siirtyi Le Mansiin 7. heinäkuuta 2008. Hänet lainattiin takaisin IK Startiin vuodeksi alkaen 26. elokuuta 2010.
Ura.
Strømstad debytoi Startin edustusjoukkueessa 14. huhtikuuta 2002. Syksyllä 2002 hän oli lainassa Norjan 2. divisioonan joukkueessa Bærum SK:ssa, koska Startin silloisen islantilaisvalmentaja Gudjon Thordarssonin mukaan hän oli liian lyhyt edustusjoukkueeseen.
Strømstadin maajoukkuedebyyttia MM-karsintaottelussa Valko-Venäjää vastaan 12. lokakuuta 2005 luonnehdittiin vakuuttavaksi. Strømstad oli IK Startin kapteeni ennen seuranvaihtoa vuonna 2008 ja säilyi Norjan maajoukkueessa huolimatta seuransa putoamisesta Adecco-liigaan syksyllä 2007.
Kirjallinen tuotanto.
Vuonna 2007 Strømstad julkaisi yhdessä Birger Werslandin kanssa lapsille suunnatun jalkapallo-opaskirjan.
Profylaksia

Profylaksia tarkoittaa ennaltaehkäisevää tai suojaavaa hoitoa tai toimintaa sairastumisen estämiseksi. 
Ennaltaehkäisevä hoito voi olla esimerkiksi lääkekuuri, jolloin sairastumisen aiheuttama riski katsotaan suuremmaksi kuin lääkkeen sivuvaikutusten riskit. Kaukomaille matkaaville tuttu esimerkki on malariaprofylaksia: malarialääkitys (esimerkiksi meflokiini) aloitetaan ennen matkaa malaria-alueelle, ja sitä jatketaan matkan ajan ja vielä muutama viikko matkan jälkeenkin. Lääkitys tuo suojaa malariaa vastaan.
Esimerkki lääkkeettömästä profylaksiasta on migreenin ehkäisy rentoututumisharjoituksilla tai akupunktiolla. Vastaavasti tukisukkia voidaan käyttää vähentämään alaraajojen turvotusta ja laskimotukosten todennäköisyyttä.
Barbora Bobulová

Barbora Bobulová (s. 29. huhtikuuta 1974) on slovakialainen näyttelijä, joka sai David di Donatello -palkinnon roolistaan italialaisessa elokuvassa "Cuore sacro" (2005).
Udine

Udine (friuliksi "Udin", , ) on kaupunki Friuli-Venezia Giulian autonomisella alueella Koillis-Italiassa, 40 kilometrin päässä Slovenian rajasta. Se on Udinen maakunnan pääkaupunki.
Udinen pinta-ala on 57 km² ja asukasluku noin 100 000. Esikaupungit mukaan lukien asukkaita on 172 000.
Historia.
Udine on Friulin alueen historiallinen pääkaupunki. Alue asutettiin jo neoliittisella kaudella ja myöhemmin paikalla asuivat tiettävästi myös keltit. Länsi-Rooman valtakunnan kukistumisen jälkeen kaupungin merkitys kasvoi kilpailevien kaupunkien, Aquileian ja Cividale del Friulin, menetettyä asemiaan. 
Udinen nimi esiintyi ensimmäisen kerran vuonna 983, jolloin keisari Otto II luovutti "Utinumin linnan" Aquileian patriarkalle. Vuonna 1223 Udinesta tuli – torin perustamisen seurauksena – alueen merkittävin kaupunki talouden ja kaupan alalla. Myös patriarkan istuin siirtyi Udineen.
Venetsian tasavalta valtasi Udinen vuonna 1420. Vuonna 1511 kaupunki koki lyhyen sisällissodan, jota seurasivat maanjäristys ja kulkutauti. Udine pysyi Venetsian alaisuudessa, jonka toiseksi suurin kaupunki se oli, vuoteen 1797. Oltuaan hetken Ranskan alaisuudessa Udinesta tuli osa Lombardia–Venetsian kuningaskuntaa, kunnes se liittyi uuteen Italian kuningaskuntaan 1866.
Ensimmäisen maailmansodan aikana, Caporetton taisteluun asti, Italian armeijan ylin johto oli Udinessa, joka sai lempinimen "sotapääkaupunki". Sodan jälkeen Udine toimi lyhytikäisen "Friulin maakunnan" pääkaupunkina. Toisen maailmansodan aikana kaupunki oli suoraan natsi-Saksan hallinnon alaisena syyskuusta 1943 huhtikuuhun 1945.
Kulttuuri.
Udinessa on yliopisto, "Università degli studi di Udine" sekä teatteri, "Teatro Giovanni da Udine". Arkkipiispan palatsissa ja "Museo Civico"ssa on puolestaan esillä merkittäviä maalauksia. 
Udinessa järjestetään "viini ja ruoka" -festivaali "Friuli D.O.C." syyskuussa sekä Euroopan suurin itäaasialaisiin elokuviin erikoistunut tapahtuma, "Far East Film Festival" huhtikuussa. 
Kaupungin jalkapallojoukkue Udinese Calcio pelaa Italian pääsarjassa, Serie A:ssa.
Svatopluk Beneš

Svatopluk Beneš (24. helmikuuta 1918 Roudnice nad Labem – 27. huhtikuuta 2007 Praha) oli tšekkiläinen elokuvanäyttelijä. Häntä pidettiin viimeisenä Tšekkoslovakian tšekkiläisenä elokuvatähtenä.
Beneš aloitti uransa elokuvissa vuonna 1935 ja tuli tunnetuksi yliluutnantti Lukaschina vuoden 1955 Kunnon sotamies Švejk filmatisoinnissa. Hän oli mukana noin 80:ssä elokuvassa, joista viimeiseksi jäi vuonna 2003 valmistunut "Želary", joka sai myös Oscar-ehdokkuuden. Hän kärsi kuitenkin dementiasta jo viimeisen elokuvan kuvausten aikana ja viettikin viimeiset vuotensa prahalaisessa sairaalassa.
Emília Vášáryová

Emília (”Milka”) Vášáryová (s. 18. toukokuuta 1942) on slovakialainen näyttelijä. Hänet tunnetaan yhtä lailla elokuvista kuin teatteristakin. Tšekkoslovakian hajoamisen jälkeen hän on esiintynyt sekä Tšekissä että Slovakiassa.
Vášáryová on teatterityöstään voittanut Slovakiassa Dosky-palkinnot vuosina 2000, 2002 ja 2004. Lisäksi hänelle on myönnetty Tšekin leijona. Hänen siskonsa on näyttelijä, diplomaatti ja poliitikko Magda Vášáryová.
Cynthia Cooper-Dyke

Cynthia Lynne Cooper-Dyke (o.s. Cooper, s. 14. huhtikuuta 1963 Chicago, Illinois) on yhdysvaltalainen entinen koripalloilija. Hän on muun muassa pelannut ammattilaisena WNBA-liigassa. Hän on myös olympiavoittaja vuodelta 1988. Cooper on monen mielestä yksi maailman parhaimmista naiskoripalloilijoista.
WNBA-liigassa Cooper-Dyke edusti WNBA-seuraa Houston Cometsia liigan perustamisesta vuonna 1997. Comets voitti mestaruuden neljä kautta peräkkäin, 1997-2000 ja Cooper-Dyke valittiin liigan arvokkaimmaksi pelaajaksi vuosina 1997 ja 1998. Kauden 2000 jälkeen hän lopetti pelaajauransa ja siirtyi valmentamaan WNBA-seura Phoenix Mercuryä puoleksitosta kaudeksi. Kaudeksi 2003 hän palasi pelikentille Cometsin riveissä. Kauden jälkeen hän ilmoitti päättävänsä pelaajauransa lopullisesti. Tämän jälkeen hän on valmentanut yliopistokoripalloilussa.
Cooper-Dyke valittiin naiskoripalloilun Hall of Fameen vuodeksi 2009.
Magda Vášáryová

Magda(léna) Vášáryová (s. 26. elokuuta 1948) on slovakialainen näyttelijä, diplomaatti ja poliitikko. Hän loi näyttelijänä uran sekä teatterissa että elokuvissa. Näyttelijä Emília Vášáryová on hänen siskonsa.
Diplomaattiurallaan Vášáryová toimi suurlähettiläänä Tšekkoslovakiasta Itävaltaan (1990–1993) ja Slovakiasta Puolaan (2000–2005). Hän oli Slovakiassa presidenttiehdokkaana vuonna 1999.
Vášáryová toimi maansa ulkoministerinä 2005–2006. Vuonna 2006 hän pääsi Slovakian demokraattisen ja kristillisen liiton – Demokraattisen puolueen edustajana Slovakian kansallisneuvostoon.
Urria (erikoiskoe)

Urria on perinteinen Suomen rallissa ajettu erikoiskoe, joka sijaitsee Petäjäveden lähellä. Erikoiskoetta ajettiin ensimmäisen kerran Suomen MM-rallissa jo 1960-luvulla, ja se on yksi yleisimmin käytetyistä Suomen rallin erikoiskokeista. Vuosien 1988–2002 välillä erikoiskoetta ei kuitenkaan ajettu, sillä pikataipaleen nopeudet kasvoivat liian koviksi. 
Erikoiskokeen pituus on vaihdellut vuosien saatossa neljän ja kolmentoista kilometrin välillä. Myös erikoiskokeen reitti on vaihdellut, mutta yleensä pikataipaleeseen on sisältynyt ainakin osuus Urriantiellä ja Urrianperäntiellä. Alun perin erikoiskokeeseen kuului vain kolmentoista kilometrin mittainen ison tien osuus, mutta vuodesta 1981 lähtien Urrian pikataipaleen alkuun ja loppuun on yhdistelty alueen pieniä teitä. 
Urrian ison tien osuudella sijaitsee erikoiskokeen kuuluisa hyppy. Hieman ison hypyn jälkeen on paikka, jossa Mikko Hirvonen ajoi rajusti ulos Suomen rallissa vuonna 2010. Mikko Hirvonen on kuvaillut ulosajopaikkaansa eli taittavaa oikeaa maailman hienoimmaksi paikaksi ajaa.
Bourg-Madame

Bourg-Madame () on kunta Pyrénées-Orientalesin departementissa Languedoc-Roussillonin hallintoalueella Ranskassa. Kunta kuuluu Pradesin arrondissementtiin ja Saillagousen kantoniin. Kunnassa oli 1 255 asukasta vuoden 2007 väestönlaskennassa ja väestötiheys oli 159,9 as./km². Bourg-Madamen pinta-ala on 7,85 neliökilometriä.
Bourg-Madame rajautuu koillisessa Espanjan eksklaaviin Llíviaan ja lännessä espanjalaiseen Puigcerdàn kaupunkiin. Pohjoisessa naapurikuntana on Ur, kaakossa Nahuja, Osséja ja Palau-de-Cerdagne sekä lännessä Sainte-Léocadie. Kunta sijaitsee Segre-joen varrella. Bourg-Madamesta on matkaa Palau-de-Cerdagneen 2,8 kilometriä, Uriin 3,4 km, Osséjaan 3,8 km, Enveitgiin 4 km, Nahujaan 4,4 km, Sainte-Léocadiin 5,1 km ja Angoustrine-Villeneuve-des-Escaldesiin 5,7 km. Ranskan pääkaupunkiin Pariisiin on matkaa 717 km.
Kunta on tunnettu nykyisellä Bourg-Madame-nimellään vuodesta 1815 lähtien. Ennen tätä nimenä oli Hix. Caldégasin kunta liittyi Bourg-Madameen vuonna 1973. Nykyisen nimen antaja oli Angoulêmen herttua, joka halusi nimetä paikkakunnan vaimonsa kunniaksi.
Väkiluvun kehitys.
Hirvilahti

Hirvilahti on noin 350 asukkaan kylä Kuopion Länsirannan alueella Kallaveden tuntumassa, maanteitse noin 35 kilometriä kaupungin keskustasta luoteeseen. 
Hirvilahdessa toimii Hirvilahden alakoulu (Niemisjärventie 15) esikouluineen ja päiväkoti (Länsirannan päiväkoti samassa pihapiirissä) sekä lähikauppa Tarmo (Länsirannantie 2299). Kylällä on myös oma nuorisoseura ja seurantalo (Niemisjärventie 41). Kylän asuinrakennukset ovat omakotitaloja muutamia rivitaloja lukuun ottamatta. 
Vuonna 1664 kylässä oli kuusi maatilaa. Isojaon myötä 1700-luvun lopussa tilojen määrä kasvoi kuuteentoista. Hirvilahteen perustettiin kansakoulu vuonna 1882 ja Hirvilahden kappeli valmistui vuonna 1951.
Tanja Ribič

Tanja Ribič (s. 28. kesäkuuta 1968) on slovenialainen laulaja ja näyttelijä. Hän edusti maataan Eurovision laulukilpailussa vuonna 1997 laululla "Zbudi se" ja sijoittui kymmenenneksi. Hän on naimisissa näyttelijä ja elokuvaohjaaja Branko Đurićin kanssa.
Näyttelijänä Ribič on esiintynyt muun muassa elokuvassa "Kajmak in marmelada" (2003).
AKK-Motorsport

AKK-Motorsport ry (ent. Autourheilun Kansallinen Keskusliitto ry) on suomalaisen autourheilun kattojärjestö, jonka muodostaa 320 jäsenyhdistystä ympäri maata. Järjestön yhtenä tehtävänä on edustaa Suomea FIA:ssa ja tärkeimpänä tehtävänä tukea autourheilun harrastamista Suomessa. Suomi on jaettu kahdeksaan alueeseen, joilla kaikilla on oma aluevaltuusto. Nämä alueelliset valtuustot järjestävät pääasiallisesti kuljettajantutkintoja ja koulutusta. AKK on jakautunut kolmeentoista eri lajiryhmään, joiden edustusryhmät koostuvat lajin asiantuntijoista. Lajiryhmien työtä taas toteuttavat lajipäälliköt. Järjestön hallituksen puheenjohtajana toimii Jarmo Mahonen. 
AKK Sports Oy on AKK-Motorsport ry:n omistama markkinointiyhtiö, joka on perustettu vuonna 1993. 
Historia.
AKK aloitti toimintansa vuoden 1960 alussa nimellä Autourheilun Kansallinen Kilpailulautakunta, ja se sai siihen saakka Suomen Autoklubin hallussa olleet oikeudet Suomessa pidettäviin autokilpailuihin. Autourheilun Kansallinen Keskusliitto itsenäistyi Autoliiton alaisuudesta vuonna 1992, ja samalla Autoliitto lakkautti autourheiluosastonsa.
AKK:n pitkäaikaisena puheenjohtajana vuosina 1982–2011 toimi toimitusjohtaja Kari O. Sohlberg.
Jäsenmäärät.
Jäsenyhteisöjen jäsenmäärät vaihtelevat suuresti. Pienimmissä on alle 10 jäsentä, suurimmissa yli 500. Alle 50 jäsenen yhdistyksiä on 34 prosenttia, alle 100 jäsenen 30 prosenttia, alle 200 jäsenen yhdistyksiä 21 prosenttia, ja yli 200 jäsenen yhdistyksiä on 14 prosenttia jäsenyhteisöjen määrästä. Autourheilun suurimpina lajeina on jokamiehenluokka ("jokkis") ja ralli. Rallissa järjestetään noin 50 kilpailua vuosittain, jokamiehenluokassa sata. Jokamiehenluokan kilpailuissa on keskimäärin 147 kilpailijaa, rallissa 116. Harrastajiakin on eniten jokamiehenluokassa.
Vuonna 2019 liiton jäsenyhdistyksissä oli noin 28 500 jäsentä.
Talous.
AKK-Motorsport on saanut vuosina 2018–2023 Opetus- ja kulttuuriministeriön yleisavustusta liikuntaa edistävien järjestöjen toimintaan yhteensä noin 1 660 000 euroa. Vuosittainen tuki on ollut vuodesta 2023 lähtien 302 000 euroa.
Khronos Group

Khronos Group on yritysten yhteenliittymä (konsortio), joka luo ja edelleen kehittää avoimia ohjelmointirajapintoja ja muita työkaluja multimediasovellusten käyttöön.
Khronos toimii yhteistyössä ISO-standardisoimisjärjestön kanssa.
Khronos-rajapintoja.
Lisäksi ryhmittymällä on SPIR-V-välikielen määrittely ja standardi. Slang on uusi kieli, joka on lähtöisin Nvidialta.
Muita määrittelyjä ovat OpenGL Shading Language (GLSL) ja WebGL.
Ryhmittymä on julkaissut myös KTX 2.0 tekstuurimuodon ja sen käsittelyyn tarvittavan ohjelmiston avoimena lähdekoodina. Khronos on julkaissut myös avoimen ja rojaltivapaan tietomuotomäärittelyn.
Branko Đurić

Branko "Đuro" Đurić (s. 28. toukokuuta 1962 Sarajevo) on bosnia-hertsegovinalainen näyttelijä, koomikko, elokuvaohjaaja ja rockmuusikko. Hän on naimisissa slovenialaisen Tanja Ribičin kanssa. Pari on yhdessä esiintynyt elokuvassa "Kajmak in marmelada" (2003), jonka Đurić ohjasi. Đurić on esiintynyt myös elokuvassa "Ei kenenkään maa" (2001).
Đurić tunnetaan myös televisiosta. Muusikonurallaan hän on vaikuttanut Bombaj štampa -yhtyeessä.
Jaakko Hulkkonen

Jaakko Eljas Juhani Hulkkonen (31. toukokuuta 1927 Valkjärvi − 1. elokuuta 2008 Imatra) oli suomalainen kanttori ja säveltäjä.
Elämä.
Hulkkonen syntyi Karjalan kannaksella Valkjärvellä 1927, mutta vietti pääosan nuoruudestaan Parikkalassa. Ylioppilaaksi tulon jälkeen hän siirtyi Helsinkiin opiskelemaan. Hulkkonen valmistui kanttori-urkuriksi vuonna 1951 Helsingin kirkkomusiikkiopistosta. Vuonna 1956 hän asettui asumaan Ruokolahdelle ja myöhemmin Imatralle. Hänen merkittävimpänä elämäntyönään oli monien kuorojen johtaminen Imatran seudulla, erityisesti Imatran seurakunnan kamarikuoron johtaminen vuosina 1970–1990. Hulkkonen toimi Imatran seurakunnan kanttorina Kolmen Ristin kirkossa vuosina 1957–1990.
Musiikki.
Saarela on luokitellut tutkielmassaan 131 Hulkkosen teosta, joista sovituksia on 89 kappaletta. Hulkkonen tuli tunnetuksi erityisesti kuorosävellysten ja -sovitusten tekijänä. Hulkkosen tuotanto kattaa niin liturgista kuin maallistakin musiikkia. Hänen tyylilleen oli usein ominaista hieman viihteellisten lisäsävelsointujen käyttö. Hulkkosen teoksia on mm. lauluyhtye Rajattoman levyttämä "Jeesuslapsen joululahjat" (n. 1978).
Danis Tanović

Danis Tanović (s. 20. helmikuuta 1969) on bosniahertsegovinalainen elokuvaohjaaja ja -käsikirjoittaja. Hänet tunnetaan varsinkin Oscar-palkitusta Bosnian sotaan sijoittuvasta elokuvastaan "Ei kenenkään maa" (2001).
Tanović joutui keskeyttämään opintonsa kotimaassaan ja lähti Belgiaan. Hän oli vuonna 2003 tuomariston jäsenenä Cannesin elokuvajuhlilla. Hän perusti vuonna 2008 poliittisen puolueen.
Avaruuskeskus

 
Avaruuskeskus on avaruustoimintaan keskittynyt toimipaikka, jolla on alueellisesti tai globaalisti merkittävä toimintavolyymi.
Tyypillisimpiä avaruuskeskuksiksi laskettavia paikkoja ovat avaruustoiminnan tutkimuskeskukset ja avaruustekniikan kuten rakettien kehittämiseen liittyvät keskukset. Tyypillisiin avaruuskeskuksiin kuuluvat myös avaruusalusten laukaisukeskukset sekä avaruusalusten ohjauskeskukset.
Vain avaruustoiminnassa käytettäviä laitteita valmistavat tehtaat voidaan laskea myös avaruuskeskuksiksi. Myös avaruustieteen yksiköt ja kaukokartoitusdatan tutkimusyksiköt voivat olla keskuksia, etenkin silloin kun tietyssä paikassa toimii yhteistyössä useita yksiköitä. Avaruusjärjestöt eivät usein suoranaisesti ole avaruuskeskuksia vaan rahoitusorganisaatioita, mutta niihin monesti kuuluu teknologiakeskuksia (esim. NASA, CNES).
Avaruuskeskukset Suomessa.
Suomessa avaruuskeskuksina voidaan pitää Kumpulan avaruuskeskusta ja Sodankylän aluetta, joissa molemmissa toimii useita avaruustutkimuksen ryhmiä.
Defqon.1

Defqon.1 on tanssimusiikkifestivaali, joka pidettiin ennen vuosittain Almeerderstrand-rannalla Almeressä Hollannissa, nykyään Evenemententerreinilla Biddinghuizenissa, Hollannissa.
Defqon.1 -festivaalia organisoi yritys nimeltään Q-dance. Se keskittyy soittamaan elektronisen tanssimusiikin genrejä kuten Hardstyle, Jump, Hard Trance ja Hardcore.
Ensimmäinen Defqon.1 -festivaali pidettiin vuonna 2003.
Comines-Warneton

Comines-Warneton () on kaupunki Hainaut’n maakunnassa, Valloniassa, Belgiassa. Kaupunki kuuluu Mouscronin arrondissementtiin. 1. tammikuuta 2007 Comines-Warnetonissa oli 17 544 asukasta. Pinta-alaa kaupungilla on 61,09 km² ja asukastiheys on 287 asukasta neliökilometrillä.
Comines-Warneton on Hainaut’n maakunnan eksklaavi, sillä se on kokonaan erossa varsinaisesta maakunnasta. Pohjoisessa kunta rajautuu Länsi-Flanderin maakuntaan ja etelässä Ranskaan.
Comines-Warnetonin yhteistyökaupunkeja ovat brittiläiset Hedge End ja Wolverton.
Kaupunginosat.
Comines-Warneton muodostuu seuraavista kaupunginosista ():